Jongboere ‘nie beïndruk’ met Ramaphosa se pleidooiTLU SA se Jongboere sê hulle is nie beïndruk met pres. Cyril Ramaphosa se pleidooi aan wit jongmense om in die land te bly nie. Die organisasie sê Ramaphosa lewer verkiesingspraatjies wat aangepas word by die gehoor met wie hy praat. Ramaphosa het vroeër vandeesmaand in Stellenbosch gesê hy wil alle vaardighede in Suid-Afrika behou, ook dié van jong, wit mense en dat hulle nie onwelkom in die land moet voel nie. Die Jongboere het ŉ beroep op Ramaphosa gedoen om gehoor te gee aan die vrese en kommer wat wit jongmense oor Suid-Afrika het. Hulle het ŉ petisie opgestel wat mense kan onderteken en wat later aan die president gestuur gaan word. Hierin spreek hulle onder meer hulle kommer uit oor swart ekonomiese bemagtiging, die kwotastelsel en transformasiebeleid. Hulle sê daar moet saamgewerk word om ŉ veilige omgewing te skep en dat teen plaasmoorde opgetree moet word. Die groep eis ook optrede teen korrupte politici en staatsamptenare en sê boere moet op meriete kan boer, sonder “vrees of veroordeling”. “Ons wil dit ook duidelik maak dat ons, as wit jongmense, wél onwelkom en onveilig voel in die land. Daar is verskeie dinge wat ons bekommerd maak en groener weivelde buite die land laat oorweeg,” het Ferdie Landman, voorsitter van TLU SA Jongboere, gesê. Landman het gesê hulle hoop Ramaphosa se woorde is nie net leë verkiesingsbeloftes nie. “Ons is hier gebore en ons is lief vir Suid-Afrika. Ons wil graag bly, mnr. Ramaphosa, maar gee gehoor aan ons vrese, kommer en insette.” EFF-leier, Julius Malema, het vroeër vandeesmaand tydens ŉ verkiesingsveldtogtoespraak op Richardsbaai gesê wit mense in Suid-Afrika word “steeds behandel asof hulle spesiaal is, terwyl swart mense min selfvertroue het”. “Daar is niks spesiaal aan wit mense nie. Ons is almal gelyk, ons is almal mense,” het hy gesê. Malema het gesê gelykheid sal beteken dat daar in die toekoms wit huishulpe en arbeiders sal wees. “Julle gaan plaaseienaars wees en wit mense aanstel om die trekkers te bestuur,” het hy onder luide applous gesê. Hy het egter ook gesê “die baas moet enigiemand wees wat ŉ werksgeleentheid kan skep”. Landman het in reaksie gesê hulle strewe na ŉ ekonomies korrekte wêreld, eerder as ŉ polities korrekte een, en dat boere onder moeilike – en dikwels gevaarlike – omstandighede steeds ŉ bydrae wil lewer.